Fid-29 ta' Ġunju, ir-reġim ta' Maduro ħabbar li l-Ambaxxatriċi tal-UE kellha 72 siegħa biex titlaq mill-pajjiż. L-UE tikkundanna bis-sħiħ din id-deċiżjoni u jiddispjaċiha b'mod profond għall-iżolament internazzjonali akbar li ser jirriżulta. Aħna nappellaw biex din id-deċiżjoni titreġġa' lura. Il-kriżi politika u soċjoekonomika profonda li qed tesperjenza l-Venezwela bħalissa tista' tiġi indirizzata biss permezz ta' soluzzjoni paċifika u nnegozjata fost il-Venezwelani. Din is-soluzzjoni trid tkun ibbażata fuq elezzjonijiet kredibbli, ir-rikonoxximent u r-rispett għar-rwol u l-indipendenza tal-istituzzjonijiet kollha eletti demokratikament, b'mod partikolari l-Assemblea Nazzjonali, ir-rilaxx tal-priġunieri politiċi kollha, u r-rispett tad-drittijiet tal-bniedem u l-libertajiet fundamentali. L-UE tafferma mill-ġdid l-impenji tagħha li tappoġġa lill-poplu Venezwelan u tikkontribwixxi biex issolvi l-kriżi politika u ttaffi t-tbatija tal-popolazzjoni permezz tal-assistenza umanitarja tagħha.